હકીકતમાં સૂરજની ગર્લફ્રેન્ડના પિતા તેને જમાઈ તરીકે સ્વીકારવા તૈયાર ન હોવાથી તેણે આ બ્લાસ્ટનું પ્લાનિંગ કર્યું હતું. આ મુદ્દે વાત કરતાં અસિસ્ટન્ટ પોલીસ-ઇન્સ્પેક્ટર મનીષ આમલેએ કહ્યું હતું કે આરોપી સૂરજ શેટ્ટીએ ‘બૉડીગાર્ડ’ અને ‘થ્રી ઇડિયટ્સ’ જેવી ફિલ્મોમાંથી પ્રેરણા લઈને હેલિકૉપ્ટર બૉમ્બ બનાવવાનું કાવતરું કર્યું હતું. ડેપ્યુટી કમિશનર ઑફ પોલીસ (ડીસીપી) સ્ક્વૉડના અસિસ્ટન્ટ પોલીસ-ઇન્સ્પેક્ટર નીતિન પાટીલે કહ્યું હતું કે ‘આ પ્રેમી જોડીનું પાંચ વર્ષથી પ્રેમપ્રકરણ ચાલતું હતું, પણ છોકરીનાં માતા-પિતા એનો વિરોધ કરી રહ્યાં હતાં. સૂરજ છોકરીના પિતાને પાઠ ભણાવવા માગતો હતો એટલે તેણે પહેલાં મેકૅનિકનું કામ કરતા દત્તારામ સાળવીની મદદથી છોકરીના પિતાની કારમાં બૉમ્બ ગોઠવવાનું નક્કી કર્યું હતું.’